උත්සව සමයේ භාණ්ඩ මිල දී ගැනීමට නගරයට පැමිණෙන පාරි‍‍‍භෝගිකයන්ගේ ආරක්ෂාව වෙනුවෙන් නිල ඇඳුමෙන් මෙන්ම සිවිල් ඇඳුමෙන් සැරසුණු විශේෂ පොලිස් කණ්ඩායම් රටපුරා යොදා ඇති බව පොලිස් මාධ්‍ය ප්‍රකාශක ජ්‍යෙෂ්ඨ පොලිස් අධිකාරි නීතිඥ අජිත් රෝහණ මහතා පවසයි.බීමත් රියැදුරන් අත්අඩංගුවට ගැනීමේ මෙහෙයුම් මේ දසවැනිදා සිට විසිවෙනි දා දක්වා දින දහය තුළ පැය විසිහතර පුරාම ක්‍රියාත්මක බව ද හෙතෙම අවධාරණය කරයි.බිමතින් රිය පැදවීමේ දී විය හැකි අනතුරු වැඩි බැවින් එයින් වළකින ලෙස රියදුරන්ගෙන් ඔහු ඉල්ලීමක් කරයි.එළඹෙන උත්සව සමයේ දී දුර බැහැර ගමන් බිමන්වල යෙදෙන්නේ නම් තම නිවසේ ආරක්ෂාව පිළිබඳ විධිමත් පියවර ගන්නා ලෙස ද දැනුම් දෙයි.මෙසේ දුරබැහැර ගොස් නොදන්නා ස්ථානවලින් දියනෑමට නොයන ලෙසත් ඇළ දොළ ගංගා හා මුහුදේ දිය නෑමේ දී ප්‍රවේශම් වන‍ ලෙසත් පැවසූ අතර තම දරුවන් පිළිබඳ වඩාත් සැළකිළිමත්ව ඔවුන්ගේ ආරක්ෂාව පිළිබඳ අවධානයෙන් සිටින ලෙස ද කීය.අධිවේගී මාර්ග‍වල ගමන් ගැනීමේ දී මාර්ග නීති රීති උල්ලංඝනය නොවන පරිදි ගමන් ගෙන අනතුරු වළකා ගන්නා ලෙස ද සඳහන් කළේය..